Μάριος Πελεκάνος

Ο Μάριος Πελεκάνος (Λευκωσία, 21 Αυγούστου 1979) είναι Ελληνοκύπριος πολιτικός. Διετέλεσε κυβερνητικός εκπρόσωπος της Κύπρου επί προεδρίας Νίκου Αναστασιάδη και υπήρξε αντιπρόεδρος του Δημοκρατικού Συναγερμού. 

 Βιογραφικά στοιχεία 
Ο Μάριος Πελεκάνος γεννήθηκε στον Άγιο Βασίλειο. Από το 1999 εργαζόταν στην Τράπεζα Κύπρου. Ακολούθως, σπούδασε εξ αποστάσεως στο Πανεπιστήμιο του Μάντσεστερ αποκτώντας πτυχίο BSc in Banking & Finance. Από τότε κατέχει τον τίτλο του Associate of the London Institute of Banking and Finance. Επιπλέον, κατέχει τον τίτλο του Certified Professional Manager από το Institute of Certified Professional Managers των Ηνωμένων Πολιτειών. 

Από το 2007 εργαζόταν στην Τράπεζα Πειραιώς. Το 2012 ανέλαβε θέση ως ανώτατο στέλεχος της θυγατρικής τράπεζας στα Τίρανα. Το 2015 επέστρεψε στην Κύπρο, οπότε και δημιούργησε δική του επιχείρηση ως σύμβουλος αφερεγγυότητας και χρηματοοικονομικός σύμβουλος. Επιπλέον, το 2017 ανέλαβε θέση ως διευθυντικό στέλεχος σε επενδυτικά ταμεία με έδρα την Κύπρο. 

Είναι νυμφευμένος με την Αννίτα Παπουή και έχει δύο υιούς και μία κόρη.

 Πολιτική καριέρα 
Στις δημοτικές εκλογές του 2016 εκλέχθηκε δημοτικός σύμβουλος στον Δήμο Στροβόλου με τον ΔΗΣΥ. Παραιτήθηκε το 2019 όταν διορίστηκε από το υπουργικό συμβούλιο στη θέση του προέδρου του Κυπριακού Οργανισμού Αναπτύξεως Γης.  

Τον Νοέμβριο του 2017 εκλέχθηκε πρόεδρος της Οργάνωσης Νέων Επιστημόνων του ΔΗΣΥ. Επανεξελέγη το 2019.

Συμμετείχε στις βουλευτικές εκλογές του 2021 στην εκλογική περιφέρεια Λευκωσίας με τον ΔΗΣΥ αλλά δεν εκλέχθηκε.

Στις 2 Ιουλίου 2021 ανέλαβε κυβερνητικός εκπρόσωπος στην κυβέρνηση του Νίκου Αναστασιάδη.

Στις 6 Μαΐου 2023 εκλέχθηκε αντιπρόεδρος του ΔΗΣΥ μαζί με τη Σάββια Ορφανίδου και τον Γιώργο Κάρουλα, θέση από την οποία παραιτήθηκε στις 12 Φεβρουαρίου 2024, όταν ανακοινώθηκε πως το όνομά του απουσίαζε από τη λίστα των έξι υποψηφίων ευρωβουλευτών του κόμματος. Στις 22 Μαρτίου ανακοίνωσε την υποψηφιότητα του ως ευρωβουλευτής με το Εθνικό Λαϊκό Μέτωπο ενώ ο ΔΗΣΥ απάντησε με την άμεση διαγραφή του από το μητρώο του κόμματος.

 Παραπομπές 

 Πηγές 

 Εξωτερικοί σύνδεσμοι 

|-

Κατηγορία:Κύπριοι τραπεζίτες
Κατηγορία:Κυβερνητικοί Εκπρόσωποι Κύπρου
Κατηγορία:Κυβέρνηση Νίκου Αναστασιάδη 2018